|  |  |
| --- | --- |
| OTSUS | EELNÕU |
| Kadrina | 26. veebruar 2025 nr  |
|  |  |

Detailplaneeringu algatamata jätmine

Solar Light P OÜ (registrikood 16294239) esitas Kadrina Vallavalitsusele 16.11.2024 detailplaneeringu algatamise taotluse, mis on registreeritud Kadrina Vallavalitsuse dokumendiregistris 18.11.2024 registreerimisnumbriga 7-1/36-1. Detailplaneeringu koostamise eesmärk on Kadrina vallas Rõmeda külas Jaagosoo kinnistule (katastritunnus 27301:002:0126, pindala 80022.0 m², sihtostarve maatulundusmaa 100%) elektritootmiseks üksiktuuliku rajamine võimsusega kuni 3MW, planeeringuala on lisatud otsuse lisana. Tuuliku masti kõrgus on ligi 170 m ja rootori ehk tiiviku diameeter 160 m.

Üksiktuuliku planeeritav ala jääb Jaagosoo kinnistu kirdeossa (Pilt 1). Planeeritava ala läänepoolne serv jääb ca 800 m kaugusele Viitna sihtkaitsevööndist ja Linajärve piiranguvööndist. Viitna sihtkaitsevööndi kaitse-eesmärk on metsaökosüsteemide tutvustamine ja kaitse ning kaitsealuste liikide ja nende elupaikade kaitse. Linajärve piiranguvööndi kaitse-eesmärk on elustiku mitmekesisuse ja kaitseala maastikuilme säilitamine, maastiku ja metsaökosüsteemide tutvustamine ning kaitsealuste liikide ja nende elupaikade kaitse. Planeeritav ala piirneb kirde poolt elektriõhuliini 35-110kV (kõrgepingeliin) ja elektriõhuliini 1-20kV (keskpingeliin) kaitsevöönditega, lõuna poolt elektriõhuliini 1-20kV (keskpingeliin) kaitsevööndiga ja loode poolt vooluveekogu kraav laiusega 2-4 m. Planeeritava ala põhjapoolne välispiir jääb avalikult kasutatavast kõrvalmaanteest (Loobu-Rõmeda tee, riigiomand) 87 m kaugusel. Rootori ehk tiiviku diameeter ulatub üle elektriõhuliinide (Pilt 2).

Planeeritava ala keskpaigast 170 m raadiusesse jääb kaks eluhoonetega kinnistut ja kinnistu, millel asuvad motell ja kämpingumajad. Keskkonnaministri 16.12.2016 vastu võetud määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“ § 4 kohaselt on tööstusmüra müra, mida põhjustavad paiksed müraallikad, sealhulgas elektrituulikud. Sama määruse Lisa 1 kohaselt on elamumaa-aladel tööstusmüra piirväärtuseks päeval 60 dBA, öösel 45 dBA ja sihtväärtuseks päeval 50 dBA, öösel 40 dBA. Tuuliku tekitatav müra sõltub selle kõrgusest, võimsusest ja tehnoloogiast. Tüüpiliselt jääb 3MW tuulikute müratase labade juures vahemikku 100-106 dBA, mistõttu planeeritava üksiktuuliku puhul öise müra sihtväärtuse tagamiseks peab see asuma elamutest vähemalt 500-800 m kaugusel.

Planeerimisseaduse § 125 lõige 2 sätestab, et detailplaneeringu koostamine on nõutav üldplaneeringuga määratud detailplaneeringu koostamise kohustusega alal või juhul. Kehtivas Kadrina valla üldplaneeringus (kehtestatud Kadrina Vallavolikogu 31.01.2007 a määrusega nr 38) planeeritav ala piirneb perspektiivse elamumaaga.

Kadrina Vallavolikogu algatas Kadrina valla üldplaneeringu koostamise 26.08.2020 otsusega nr 136. Kadrina valla üldplaneering võeti Kadrina Vallavolikogu poolt vastu 25.09.2024 otsusega nr 127. Vastu võetud Kadrina valla üldplaneeringu seletuskirja punktis 6.5.7.1 on seatud tingimuseks, et tuulikute kavandamisel arvestada, et tuulik ei tohi avalikult kasutatavatele teedele (sõltumata nende funktsioonist, liigist, klassist ja lubatud sõidukiirusest) paikneda lähemal kui 1,5x(H+D) (sealjuures H = tuuliku masti kõrgus ja D = rootori ehk tiiviku diameeter). Väikese kasutusega (alla 100 auto/ööpäevas) avalikult kasutatavate teede puhul võib põhjendatud juhtudel riskianalüüsile tuginedes ja teeomaniku nõusolekul lubada planeeringus elektrituulikuid teele lähemale, kuid mitte lähemale kui tuuliku kogukõrgus (H + 0,5D).

Kadrina valla üldplaneeringu avaliku väljapaneku tulemuste avalikul arutelul 29.01.2025 tehti kirjalik ettepanek lähtuda seletuskirja punktis 6.5.7.1 elektrituuliku miinimumkauguse määramisel teest hetkel kehtivatest Tee projekteerimise normidest (Kliimaministri määrus nr 71, vastu võetud 17.01.2023), kus § 63 lõike 5 punktis 1 elektrituuliku vähimat kaugust  teekatte servast määratakse valemiga L = (H + 0,5D). Selle ettepanekuga arvestatakse, mistõttu ei pea elektrituuliku miinimukauguse teeservast arvutamisel kasutama valemit 1,5x(H+D). Arvestades, et planeeritava üksiktuuliku masti kõrgus on ligi 170 m ja rootori ehk tiiviku diameeter 160 m, siis miinimum kaugus teeservast saab olla vaid 250 m.

Riigikohtu halduskolleegium on 08.08.2016 kohtuasjas nr 3-3-1-88-15 punktis 23 asunud seisukohale, et „mitme planeerimismenetluse samaaegsel läbiviimisel peavad pädevad asutused püüdma planeeringute omavahelist vastuolu vältida. Kui arutusel olevas teises asjakohases planeeringus on piisavalt selgelt väljendatud olulised avalikud või erahuvid ning kehtiv õigus seda ei välista, peab kohalik omavalitsus detailplaneeringu kehtestamisel ka neid huve, nagu kõiki muid olulisi asjaolusid, silmas pidama.“ Riigikohtu lahendile tuginedes on õigustatud lähtuda ka alles vastuvõetud Kadrina valla üldplaneeringu tingimustest, vastasel juhul oleks Jaagosoo kinnistule planeeritav elektrituulik peagi kehtestatava üldplaneeringuga vastuolus.

Kadrina Vallavolikogu poolt vastu võetud Kadrina valla üldplaneeringu seletuskirja punktis 6.5.7.1 välja toodud tingimusi arvestades on taotletav tegevus vastuolus koostatava üldplaneeringuga, sest tuuliku kõrgust arvestades on see avalikule teele liiga lähedal.

Haldusmenetluse seaduse § 49 lõike 1 kohaselt huvitatud isikul ja isikul, kelle õigusi võib avatud menetluse korras antav õigusakt puudutada, on õigus määratud tähtaja jooksul esitada menetlust läbiviivale haldusorganile eelnõu või taotluse kohta ettepanekuid ja vastuväiteid. Sama paragrahvi lõike 2 kohaselt haldusorgan määrab ettepanekute ja vastuväidete esitamiseks tähtaja, mis ei või olla lühem kui kaks nädalat väljapaneku algusest arvates. Kui menetluse algatamisest teatatakse pärast väljapaneku algust, ei või tähtaeg olla lühem kui kaks nädalat teatamisest arvates. Kadrina Vallavalitsus edastas 04.02.2025 detailplaneeringu algatamata jätmise otsuse eelnõu ettevõttele Solar Light P OÜ määrates ettepanekute ja vastuväidete esitamise tähtajaks kaks nädalat teatamisest arvates. Solar Light P OÜ ei esitanud ettepanekuid ja vastuväiteid.

Võttes aluseks eeltoodud asjaolud, kohaliku omavalitsuse korralduse seaduse § 22 lõike 1 punkti 31, planeerimisseaduse § 125 lõike 2 ja § 128 lõige 2, haldusmenetluse seaduse § 49 lõiked 1-3, Kadrina Vallavolikogu

o t s u s t a b:

1. Mitte algatada detailplaneeringu koostamist Kadrina vallas Rõmeda külas Jaagosoo kinnistul üksiktuuliku rajamiseks.

2. Otsus jõustub teatavakstegemisest.

Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavolikogule Kadrina Vallavalitsuse kaudu, asukohaga Rakvere tee 14, Kadrina alevik 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja(Kooli 2, Jõhvi 41598).

|  |
| --- |
|  |
| (allkirjastatud digitaalselt) |  |
| Madis Viise |   |
| Volikogu esimees |   |
|  |   |